Flemming Møller Mortensen (S), 2010-05-04:
Jeg vil starte med at takke for debatten, og jeg må sige, at jeg ikke har haft problemer med at holde mig vågen, til trods for at klokken nu er 00.30 og det er blevet onsdag.
Jeg synes, at det har været væsentligt, og vi fremsætter ikke ting fra socialdemokratisk side, uden at vi har vurderet vigtigheden og væsentligheden af det.
Jeg er rigtig glad for den respons, der også er kommet fra faktisk alle ordføreres side, hvor der er blevet givet udtryk for, at kronikerområdet er et problemområde.
Det er et stigende problemområde: 2 millioner danskere i 2020 er et meget stort tal med en utrolig konsekvens for 2 millioner danskere, deres familie, men også for vores samfundsøkonomi og vores sundhedsvæsen i forhold til de faglige kompetencer og personer og det store antal hænder, der skal til for at behandle netop de mange kroniske patienter.
Jeg er lidt ked af, at det er nødvendigt at gøre det til en politisk kampplads, for jeg synes, at der har været udtrykt så megen velvillighed og forståelse, i forhold til at det er nødvendigt at lave en opgaveglidning, og at det også er nødvendigt at skele til, hvordan vi udnytter ressourcerne bedre på en kvalificeret måde, forstået på den måde at vi ikke må gå på kompromis med den patientoplevede kvalitet og sikkerheden for den enkelte borger og patient, selv om vi går ind og laver opgaveglidning eller opgaveflytning.
Det har fået en tredjepart med, som vi normalt ikke har.
Det er ikke blot et spørgsmål om opposition og regering, men det er også et spørgsmål om, hvordan vi får apparatet omkring os til også at arbejde effektivt frem mod nogle resultater i form af en forbedret folkesundhed i Danmark.
Jeg synes ikke, at der har været ting, der i og for sig har været modsatrettede i debatten her i dag, og derfor vil jeg også slutte af med at sige, at min forhåbning bestemt er til stede; min tålmodighed har længe været sat på prøve, men jeg har den, og den har også fået lidt fornyet luft og energi i dag, fordi jeg kan høre, at rigtig mange synes, at nu skal der handles på det.
Jeg vil også gerne sige og give udtryk for, at når vi har rejst den snævre problemstilling – og det er lidt relateret til fru Lone Dybkjær – så er det jo ikke, fordi vi ikke ønsker, at der skal ske opgaveglidning på væsentlige andre områder og mellem faktisk alle faggrupper i sundhedsvæsenet.
Det er sådan, at vi synes, at opgaverne skal løses på det lavest mulige kompetenceniveau, hvor vi fortsat holder fast i kvalitet og patientsikkerhed.
Men det er også et spørgsmål om, at den frie og lige adgang, som vi kæmper for i forhold til sundhedsvæsenet, skal gøre sig gældende i alle egne af Danmark.
Vi ved godt, hvor presset på de praktiserende læger er størst: Det er ikke i storbyerne, men det er i udkantsdanmark.
Derfor er det vigtigt, at vi får skærpet de kompetencer, som rummes i lægehusene derude, dér hvor man allerede i dag har et utrolig godt samarbejde mellem den praktiserende læge, laboranter, sekretærer og sygeplejersker og andet personale, der er ansat ude i den almene praksis.
Vi mener fra socialdemokratisk side, at almen praksis er et sted, hvor vi i høj grad også skal fokusere på at få forbedret kvaliteten.
Blot der kan jeg sige, at hvis vi prøver at kigge 10-15 år tilbage og så ser, hvordan væksten har været generelt i sundhedsvæsenet, så må man sige, at antallet af sundhedsprofessionelle, som er kommet ind i den sekundære sundhedssektor, altså sygehusvæsenet, er steget drastisk, men det er næsten ikke steget i forhold til almen praksis.
Tallet for de 3.500 almenpraktiserende læger, der er, er ikke steget væsentligt, og det vil heller ikke komme til at stige væsentligt i løbet af de næste år, fordi der bliver en mangel på læger, og derfor synes vi, at kliniske ekspertsygeplejersker er et fantastisk godt og et meget presserende område at få fokuseret på.
Så også det er en af grundene til, at vi fra socialdemokratisk side har taget den her sag op.
Jeg vil se frem til udvalgsarbejdet.
Jeg vil takke alle parter – ikke mindst ministeren – for også at udtrykke forståelse for, at der skal gøres noget på området, og jeg vil ønske ministeren held og lykke i det her ministerembede med nu for anden gang at få muligheden for at tage debatten op.
Jeg vil så håbe, at vi har en undervisningsminister, som vil udtrykke sig lige så positivt, som den nuværende indenrigs- og sundhedsminister gjorde i februar måned sidste år, nemlig da han sagde, at nu skal beskrivelsen i gang.
Tak for i aften og i nat.